รัฐบาลไทย-ข่าวทำเนียบรัฐบาล-คณะกรรมการนโยบายการเงินการคลังของรัฐ เห็นชอบกำหนดสัดส่วนต่าง ๆ ตามที่กฎหมายกำหนด พร้อมพิจารณาจัดทำแผนการคลังระยะปานกลาง สำหรับการจัดทำงบประมาณรายจ่ายประจำปี
วันพฤหัสบดีที่ 24 พฤษภาคม 2561
คณะกรรมการนโยบายการเงินการคลังของรัฐ เห็นชอบกําหนดสัดส่วนต่าง ๆ ตามที่กฎหมายกําหนด พร้อมพิจารณาจัดทําแผนการคลังระยะปานกลาง สําหรับการจัดทํางบประมาณรายจ่ายประจําปี
นายกรัฐมนตรีเป็นประธานประชุมคณะกรรมการนโยบายการเงินการคลังของรัฐ ครั้งที่ 1/61 เห็นชอบกําหนดสัดส่วนต่าง ๆ ตามที่กฎหมายกําหนด พร้อมพิจารณาจัดทําแผนการคลังระยะปานกลาง สําหรับการจัดทํางบประมาณรายจ่ายประจําปี
เมื่อวันที่ 23 พ.ค.61เวลา 13.30 น. ณ ตึกภักดีบดินทร์ ทําเนียบรัฐบาล พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะกรรมการนโยบายการเงินการคลังของรัฐ ครั้งที่ 1/2561 ตามกฎหมายว่าด้วยวินัยการเงินการคลังของรัฐ ซึ่งเป็นกฎหมายที่รัฐธรรมนูญแห่งราชอาณาจักรไทย พุทธศักราช 2560 ในมาตรา 62 บัญญัติให้รัฐต้องรักษาวินัยการเงินการคลังอย่างเคร่งครัดเพื่อให้ฐานะการเงินการคลังของประเทศมีเสถียรภาพและมั่นคงอย่างยั่งยืน โดยคณะกรรมการฯ ได้มีมติในเรื่องเกี่ยวกับกรอบวินัยการเงินการคลังที่สําคัญสรุปได้ดังนี้
คณะกรรมการฯ ได้กําหนดสัดส่วนต่าง ๆ ตามที่กฎหมายกําหนด ได้แก่
1. สัดส่วนสําหรับใช้เป็นกรอบวินัยในการจัดทํางบประมาณรายจ่ายประจําปีประกอบด้วย (1) สัดส่วนงบประมาณรายจ่ายงบกลาง รายการเงินสํารองจ่ายเพื่อกรณีฉุกเฉินหรือจําเป็นต้องไม่น้อยกว่าร้อยละ 2.0 แต่ไม่เกินร้อยละ 3.5 ของงบประมาณรายจ่ายประจําปี (2) สัดส่วนงบประมาณเพื่อการชําระคืนต้นเงินกู้ของรัฐบาลและหน่วยงานของรัฐซึ่งรัฐบาลรับภาระต้องไม่น้อยกว่าร้อยละ 2.5 แต่ไม่เกินร้อยละ 3.5 ของงบประมาณรายจ่ายประจําปี โดยในส่วนของงบประมาณเพื่อการชําระดอกเบี้ยและค่าใช้จ่ายในการกู้เงินของรัฐบาลและหน่วยงานของรัฐซึ่งรัฐบาลรับภาระต้องตั้งตามภาระที่คาดว่าจะเกิดขึ้นในปีงบประมาณนั้น (3) สัดส่วนการก่อหนี้ผูกพันงบประมาณรายจ่ายข้ามปีงบประมาณไม่เกินอัตราร้อยละ 10 ของงบประมาณรายจ่ายประจําปี (4) สัดส่วนการก่อหนี้ผูกพันเกินกว่าหรือนอกเหนือไปจากที่กําหนดไว้ในกฎหมายงบประมาณรายจ่ายไม่เกินอัตราร้อยละ 5 ของงบประมาณรายจ่ายประจําปี
2. สัดส่วนสําหรับใช้เป็นกรอบวินัยในการมอบหมายให้หน่วยงานของรัฐดําเนินงานซึ่งรัฐบาลรับภาระที่จะชดเชยค่าใช้จ่ายหรือการสูญเสียรายได้ให้ โดยกําหนดอัตราการชดเชยค่าใช้จ่ายหรือการสูญเสียรายได้ของหน่วยงานของรัฐในการดําเนินการตามที่ได้รับมอบหมายต้องมียอดคงค้างรวมกันไม่เกินอัตราร้อยละ 30 ของงบประมาณรายจ่ายประจําปี
3. สัดส่วนเพื่อใช้เป็นกรอบวินัยในการบริหารหนี้ประกอบด้วย (1) สัดส่วนหนี้สาธารณะต่อผลิตภัณฑ์มวลรวมในประเทศ ต้องไม่เกินร้อยละ 60 (2) สัดส่วนภาระหนี้ของรัฐบาลต่อประมาณการรายได้ประจําปีงบประมาณ ต้องไม่เกิน ร้อยละ 35 (3) สัดส่วนหนี้สาธารณะที่เป็นเงินตราต่างประเทศต่อหนี้สาธารณะทั้งหมด ต้องไม่เกินร้อยละ 10 และ (4) สัดส่วนภาระหนี้สาธารณะที่เป็นเงินตราต่างประเทศต่อรายได้จากการส่งออกสินค้าและบริการ ต้องไม่เกินร้อยละ 5
พร้อมกันนี้ คณะกรรมการฯ ได้จัดทําแผนการคลังระยะปานกลาง โดยมีเป้าหมายการคลังคือ “การจัดทํางบประมาณแบบสมดุล” ทั้งนี้ รายละเอียดในแผนการคลังระยะปานกลางประกอบด้วย สถานะและประมาณการเศรษฐกิจ สถานะและประมาณการการคลัง สถานะหนี้สาธารณะ และภาระผูกพันทางการเงินการคลังของรัฐบาล โดยแผนการคลังระยะปานกลางดังกล่าวจะต้องนําไปเสนอต่อคณะรัฐมนตรีเพื่อให้ความเห็นชอบ เพื่อใช้ประกอบการพิจารณาการจัดทํากรอบวงเงินงบประมาณรายจ่ายประจําปี และให้หน่วยงานของรัฐนําไปใช้ประกอบ
การพิจารณาจัดเก็บหรือหารายได้ การจัดทํางบประมาณ และการก่อหนี้ของหน่วยงานของรัฐต่อไป
----------------------------
กลุ่มประชาสัมพันธ์และเผยแพร่ สํานักโฆษก
(ข้อมูลจากสํานักงานเศรษฐกิจการคลัง สํานักนโยบายการคลัง)